Martin 3. januára (TASR) Ďalšie posilňovanie ekologickej zodpovednosti celej spoločnosti považuje v tomto roku z pohľadu Ministerstva životného prostredia SR za prioritné rezortný minister Jaroslav Izák. Uviedol to v rozhovore pre TASR v utorok 1. januára v Martine, kde sa zúčastnil na slávnostnom zasadnutí vlády SR pri príležitosti 15. výročia vzniku Slovenskej republiky.
Podľa Izáka samostatnosť priniesla aj pozitívnejší vzťah a väčšiu mieru zodpovednosti Slovákov za životné prostredie a jeho zlepšovanie pre súčasnú i budúce generácie.
V tomto roku čaká rezort viacero dôležitých úloh. V rámci legislatívneho procesu je to prijatie zákonov o odpadoch a o obaloch i riešenie problematiky ochrany prírody v národných parkoch a ostatných chránených oblastiach.
"Očakávame, že poskočíme v oblasti protipovodňových opatrení. Tam je veľké pozitívum, že sa podarilo presadiť do tohtoročného rozpočtu 1,6 miliardy korún. Nikdy doteraz nebolo toľko finančných prostriedkov v rámci štátneho rozpočtu. Tam určite spravíme výrazný posun dopredu, v tých oblastiach, kde to najviac treba. Čiže najmä na východnom Slovensku, ale i možno na menších tokoch, nielen na tých veľkých, ktorým sa doteraz venovala pozornosť," uviedol minister. Dodal, že v operačnom programe bude na environmentálne projekty k dispozícii 400 mil. eur z európskych fondov, ktoré budú slúžiť na financovanie opatrení smerujúcich na čistenie odpadových vôd, znižovanie emisií do ovzdušia a pôdy.